b'\n_START_ARTICLE_\nGoran \xc5\xa0afarek\n_START_SECTION_\nZnanstveno-stru\xc4\x8dni rad\n_START_PARAGRAPH_\nRadio je na Prirodoslovno-matemati\xc4\x8dkom fakultetu u Zagrebu kao znanstveni novak \xe2\x80\x93 asistent. Sudjelovao je na znanstvenom istra\xc5\xbeivanju fitoplanktona Jadranskog mora. Sudjelovao je na projektu Jadran (Hrvatski nacionalni monitoring program Jadranskog mora). Bio je \xc4\x8dlan uredni\xc5\xa1tva znanstvenog \xc4\x8dasopisa Acta Botanica Croatica. 2004. godine je sudjelovao u inventarizaciju vrsta uz rijeku Dravu pod vodstvom Svjetskog fonda za za\xc5\xa1titu prirode (WWF). Radio je inventarizaciju vodozemaca i gmazova, zajedno s ma\xc4\x91arskim biologom Tiborom Kovacsom. Godine 2008. zapo\xc4\x8deo je inventarizaciju ptica i biljaka, a 2009. inventarizaciju stani\xc5\xa1ta u Posebnom zoolo\xc5\xa1kom rezervatu Veliki Pa\xc5\xbeut. Na podru\xc4\x8dju u\xc5\xa1\xc4\x87a Mure u Dravu radio je ocjenu prihvatljivosti zahvata za prirodu. Od 2009. godine radi na istra\xc5\xbeivanju filogeografije crnog da\xc5\xbedevnjaka Salamandra atra na podru\xc4\x8dju Dinarida. Zabilje\xc5\xbeio je na Velebitu, nakon pedeset godina nepojavljivanja u Hrvatskoj, rijetku vrstu ptice Charadrius morinellus (Belic, M., Safarek, G. 2002. Finding of Dotterel (Charadrius morinellus) on the Velebit Mountain. Larus, Annual of the Institute of Ornithology in Zagreb, Vol. 48). Radio je tako\xc4\x91er na znanstvenom prstenovanju ptica mo\xc4\x8dvarica na rijeci Dravi kod Donjeg Miholjca, na Neretvi, na Crnoj Mlaki. Sudjelovao je na za\xc5\xa1titi vodozemaca na cestama Podravine.\n_START_SECTION_\nZa\xc5\xa1tita prirode\n_START_PARAGRAPH_\nRadio je kao stru\xc4\x8dni suradnik za za\xc5\xa1titu okoli\xc5\xa1a Dravske lige (savez udruga). Sudjelovao je na projektu UNDP-a, na restauraciji mo\xc4\x8dvarnih stani\xc5\xa1ta uz rijeku Dravu, na predlo\xc5\xbeenom projektu UNESCO -vog \xe2\x80\x93 Biosfernog rezervata Drava-Mura. Sudjelovao je na vi\xc5\xa1e projekata u vezi turizma i odr\xc5\xbeivog razvoja \xe2\x80\x93 izrada biciklisti\xc4\x8dkih staza, pou\xc4\x8dnih staza, bro\xc5\xa1ura._NEWLINE_Bio je predsjednik Ekolo\xc5\xa1kog dru\xc5\xa1tva Koprivnica te je sudjelovao u brojim projektima za\xc5\xa1tite prirode._NEWLINE_2008. godine je sa Tomislavom \xc5\xa0oli\xc4\x87em zapo\xc4\x8deo nacionalni projekt Rijeke Hrvatske. Glavni ciljevi projekta su promocija hrvatskih rijeka i njihova za\xc5\xa1tita.\n_START_SECTION_\nFotografija\n_START_PARAGRAPH_\nAutor je nekoliko samostalnih fotografskih izlo\xc5\xbebi (D\xc5\xbeungle \xe2\x80\x93 Muzej Koprivnica, D\xc5\xbeungle - Prirodoslovni muzej u Zagrebu, U\xc5\xa1\xc4\x87e Mure \xe2\x80\x93 Galerija Koprivnica, Zelena planeta \xe2\x80\x93 Koprivnica, Rijeke Hrvatske \xe2\x80\x93 Galerija SC u Zagrebu i druge). Fotografije su objavljivane na razglednicama i kalendarima. Odr\xc5\xbeao je vi\xc5\xa1e znanstveno popularnih predavanja \xc5\xa1irom Hrvatske, na temu Drave, ekspedicija po tropima i drugo._NEWLINE_Sura\xc4\x91ivao je s Hrvatskom turisti\xc4\x8dkom zajednicom. Fotografije su objavljene bro\xc5\xa1urama, u monografiji o Zagreba\xc4\x8dkoj \xc5\xbeupaniji, ud\xc5\xbebenicima...\n_START_SECTION_\n\xc4\x8casopisi\n_START_PARAGRAPH_\nObjavio je preko sto \xc4\x8dlanaka (uklju\xc4\x8duju\xc4\x87i i tekstove i fotografije) u razli\xc4\x8ditim \xc4\x8dasopisima: Meridijani, National Geographic, Playboy, GEO, Moj planet, Putovanja, Croatia Airlines, JET SET, Naturfoto (Njema\xc4\x8dka), Gloss, Priroda, Hrvatska vodoprivreda, Hrvatske \xc5\xa1ume.\n_START_SECTION_\nIstra\xc5\xbeiva\xc4\x8dke ekspedicije\n_START_PARAGRAPH_\nBio je sudionik ekspedicija Ande\xe2\x88\x92Amazona 2000., Madagaskar 2001., Kostarika 2003., Madagaskar 2004., Venezuela 2005., Madagaskar 2007., Ju\xc5\xbena Afrika 2008., Ekvador 2009., Andamani 2010. i \xc5\xa0ri Lanka 2010. Glavni ciljevi istra\xc5\xbeivanja posljednjih nekoliko ekspedicija bili su: rasprostranjenost, filogeografija i evolucija gmazova i vodozemaca tropskih podru\xc4\x8dja. U Ju\xc5\xbenoj Africi je sudjelovao na projektu SARCA, odnosno na izradi Crvene knjige ugro\xc5\xbeenih vrsta gmazova Ju\xc5\xbene Afrike, Lesota i Svazilanda. U Ekvadorskoj Amazoni istra\xc5\xbeivao je evoluciju otrovnih, \xc5\xa1arenih \xc5\xbeaba. Prvi je do\xc5\xa1ao do otkri\xc4\x87a predacije osa na vise\xc4\x87im nakupinama jaja (na drve\xc4\x87u i grmlju) arborealnih \xc5\xbeaba (Wasp predation on Malagasy frog egg clutches, Salamandra) na Madagaskaru. Sura\xc4\x91ivao je s lokalnim znanstvenicima i Sveu\xc4\x8dili\xc5\xa1tem u Braunschweigu, u Njema\xc4\x8dkoj. Prilikom tih istra\xc5\xbeivanja otkriveno je i desetak vrsta vodozemaca i gmazova. Najspektakularnije je bilo otkri\xc4\x87e \xc5\xa1arene zmije u Nacionalnom parku Masoala na Madagaskaru. Tako\xc4\x91er je, za Madagaskarsku dr\xc5\xbeavnu agenciju ANGAP, sudjelovao u izradi pje\xc5\xa1a\xc4\x8dkih staza u Nacionalnom parku Ranomafana te op\xc4\x87enito u razvoju turizma Madagaskara._NEWLINE_Bio je potpredsjednik Hrvatskog istra\xc5\xbeiva\xc4\x8dkog kluba te je sada\xc5\xa1nji predsjednik Baobaba \xe2\x80\x93 Udruge za istra\xc5\xbeivanje i popularizaciju znanosti.\n_START_SECTION_\nPublicistika\n_START_PARAGRAPH_\nObjavio je knjigu Drava \xe2\x80\x93 koprivni\xc4\x8dka Podravina, U\xc5\xa1\xc4\x87e Mure \xe2\x80\x93 Hrvatska Amazona, a u pripremi je jo\xc5\xa1 nekoliko knjiga (Rijeke Hrvatske, Mo\xc4\x8dvarna podru\xc4\x8dja Hrvatske, Crna mlaka, Mre\xc5\xbenica). Jedan je od autora zbirke eseja \xe2\x80\x9eDivljina\xe2\x80\x9c.\n_START_SECTION_\nFilm\n_START_PARAGRAPH_\nU suradnji s Hrvatskom televizijom (HRT) snimio je dokumentarni film Tajna \xc5\xa1arene evolucije o istra\xc5\xbeivanju rijetkih vrsta \xc5\xbeaba u tropskim \xc5\xa1umama Ekvadora. Film je uvr\xc5\xa1ten u program Me\xc4\x91unarodnog TV festivala u Baru u Crnoj Gori. U pripremi je jo\xc5\xa1 nekoliko dokumentarnih filmova u suradnji s Hrvatskom televizijom (Mre\xc5\xbenica, Crna Mlaka, U\xc5\xa1\xc4\x87e Mure).\n_START_SECTION_\nVanjski linkovi\n_START_PARAGRAPH_\nhttp://visionexpander.com'